b'\n_START_ARTICLE_\nPacific PR02\n_START_PARAGRAPH_\nPacific PR02 je Pacificov drugi in zadnji dirkalnik Formule 1 za sezono 1995. Dirkalnik s \xc5\xa1tevilko 16 je uporabljal Andrea Montermini, medtem ko so si dirkalnik \xc5\xa1tevilka 17 delili Bertrand Gachot, Giovanni Lavaggi in Jean-Denis D\xc3\xa9l\xc3\xa9traz. PR02 je poganjal 3,0L V8 motor Ford EDC. Zasnoval ga je Frank Coppuck, izkazal pa se je za nekoliko bolj\xc5\xa1ega od svojega predhodnika PR01, kljub temu pa je bil to zadnji dirkalnik konstruktorja Pacific._NEWLINE_Dirkalnik je bil zelo nezanesljiv, saj so dirka\xc4\x8di zabele\xc5\xbeili kar 25 odstopov v 34-ih nastopih. Najbolj\xc5\xa1i rezultat sta dosegla Montermini in Gachot z osmima mestoma na dirkah za Veliko nagrado Nem\xc4\x8dije oziroma Veliko nagrado Avstralije, Montermini pa je dosegel \xc5\xa1e tretjo uvrstitev med prvo deseterico z devetim mestom na dirki za Veliko nagrado Brazilije.'